Regering takel diefstal van spoorweginfrastruktuurPres. Cyril Ramaphosa. (Foto: Twitter / Cyril Ramaphosa) President Cyril Ramaphosa het Donderdag tydens ŉ vraag-en-antwoordsessie in die parlement gesê die regering werk saam met verskeie belanghebbendes om vandalisme van noodsaaklike spoorweginfrastruktuur stop te sit. Volgens Ramaphosa is daar reeds ’n verbetering met betrekking tot die veiligheid en ook ’n aansienlike vermindering in misdaad wat betref die land se spoorwegstelsel sedert dié gesamentlike poging. “Dit is duidelik dat die regering ernstig is om ekonomiese sabotasie te pak en, hoewel dit ’n groot probleem bly, begin ons pogings ’n paar positiewe resultate oplewer. Die beskerming van ons spoorinfrastruktuur is noodsaaklik vir die funksionering van ons ekonomie en vir die welstand en ontwikkeling van ons mense,” sê Ramaphosa. As deel daarvan om hierdie misdade te bekamp, het die polisie taakspanne vir ekonomiese infrastruktuur in 22 prioriteitsdistrikte gestig om alle misdade wat die land se ekonomiese bates skend, te pak. Die regering het ook verlede maand konsepvoorstelle bekendgemaak om wydverspreide diefstal van koperkabels en ander vorme van metaal uit openbare infrastruktuur hok te slaan. “Die konsepmaatreëls stel ’n uitvoerverbod van ses maande op skroot en afvalmetaal, ook koperkabels, voor, tesame met ’n permitstelsel vir die uitvoer van gespesifiseerde halfverwerkte metaalprodukte.” Ramaphosa sê ingevolge die Wet op Nasionale Sleutelpunte kwalifiseer die spoornetwerk nie om as nasionale sleutelpunt verklaar te word nie. “Dit is omdat dit nie adresspesifiek is nie en dus nie in staat sal wees om te voldoen aan die minimum fisieke sekuriteitstandaard wat vereis word vir ’n nasionale sleutelpuntfasiliteit nie.” Die Wet op die Beskerming van Kritieke Infrastruktuur, wat die Wet op Nasionale Sleutelpunte sal vervang, se definisie van infrastruktuur sluit enige vervoernetwerk of -netwerk vir die lewering van elektrisiteit of water in, sê Ramaphosa. Dié wet moet nog geïmplementeer word. Ramaphosa sê die Wysigingswet op Strafsake van 2015 maak voorsiening vir streng wetlike sanksies vir dade van diefstal of vernietiging van ekonomiese infrastruktuur. Ingevolge hierdie Wet is enige persoon wat wederregtelik en opsetlik met noodsaaklike infrastruktuur peuter, dit beskadig of vernietig, skuldig aan ’n misdryf is en vir tot 30 jaar tronk toe gestuur kan word, of in die geval van ’n maatskappy, ’n boete van hoogstens R100 miljoen opgelê word. Noodsaaklike infrastruktuur sluit in hierdie geval infrastruktuur in wat nodig is vir die verskaffing van energie, vervoer, water, sanitasie of kommunikasie. Volgens Ramaphosa is altesaam 43 mense in die huidige boekjaar reeds ingevolge die Wet op die Beskerming van Kritieke Infrastruktuur skuldig bevind aan koperkabeldiefstal, diefstal van brandstof uit die Transnet-pypleiding en vernietiging van spoorweginfrastruktuur. “Verskeie van hierdie verdagtes het vonnisse van tussen 10 en 15 jaar gekry en een is tot 26 jaar gevangenisstraf gevonnis.”